A Tanács irányelve

(1983. szeptember 19.)

az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK irányelv ötödik módosításáról (azbeszt)

(83/478/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az azbesztnek és egyes azbeszttartalmú termékeknek a használata az emberi egészséget károsító szálak és por kibocsátását okozhatja, ami azbesztózist és rákot idézhet elő;

mivel az emberi egészség védelmét leginkább a megelőzés szolgálja;

mivel az emberi egészség és a környezet védelmének igen hatékony módja bizonyos szálak, például a számos tudományos forrás szerint különösen veszélyes krokidolit (kék azbeszt) használatának betiltása;

mivel azonban jelenleg nincs mód a krokidolit teljes betiltására; mivel értelmetlen volna javasolni a krokidolit tartalmú valamennyi termék kivonását a piacról, hiszen ezeknek a termékeknek a kivonása vagy megsemmisítése során felszabaduló szálak veszélyforrást jelentenének az emberi egészségre;

mivel a Közösség szintjén a közeljövőben bizonyos krokidolitot tartalmazó termékek, pl. tömítések és azbesztcement csövek vagy hidraulikus nyomatékváltók nem válthatók fel egyenértékű tulajdonságokkal rendelkező helyettesítőkkel;

mivel az azbesztszálakat tartalmazó termékek különleges megjelölése szükséges az azok használatakor fennálló kockázat miatt;

mivel néhány tagállamban ezeknek a termékeknek a megjelölése a forgalomba hozatal feltételeit illetően eltérő rendelkezések tárgyát képezi;

mivel ez az irányelv korlátozza a krokidolitnak és a krokidolit szálat tartalmazó termékeknek a forgalomba hozatalát és használatát;

mivel az egyéb azbesztszálak és az azbesztszálat tartalmazó termékek forgalomba hozatalának és használatának korlátozása tovább javíthatja az emberi egészség védelmét; mivel mindaddig, amíg a korlátozásra vonatkozó közösségi rendelkezéseket nem adják ki, a harmonizációs intézkedések, amelyek ezekkel a szálakkal vagy termékekkel kapcsolatosak a jelölésre vonatkoznak;

mivel a kivételek rendszerét, amelyet ez az irányelv határoz meg, rendszeresen felül kell vizsgálni a műszaki és tudományos fejlődés fényében, figyelembe véve a krokidolitnál kevésbé veszélyes helyettesítő anyagok alkalmazásának lehetőségét, tekintettel a szükség esetén bevezetendő, megfelelő módosításokra, ahol azok szükségesek;

mivel egyes azbesztszálak használatának megtiltása, és az egyes tagállamok által bevezetett különböző jelölési előírások befolyásolják a közös piac működését; mivel ezért szükséges a tagállamokban a kapcsolódó törvényi, rendeleti és közigazgatási rendelkezések közelítése és a legutóbb a 83/264/EGK irányelvvel [4] módosított 76/769/EGK irányelv [5] mellékletének ennek megfelelő módosítása,

ELFOGADTA EZT AZ IRÁNYELVET:

1. cikk

A 76/769/EGK irányelv melléklete az I. melléklet lesz.

2. cikk

A 76/769/EGK irányelv I. melléklete a következő, 5. ponttal egészül ki:

"5.Azbesztszálak

5.1.KrokidolitCAS-szám 12001-28-4 | 5.1.Ennek a szálnak és az ezt a szálat tartalmazó termékeknek a forgalomba hozatala és használata tilos.Mindazonáltal minden tagállam engedélyezheti az ilyen szálakat tartalmazó termékek forgalomba hozatalát 1988. június 30-ig, feltéve ha azok 1986. január 1-je előtt készültek.Továbbá minden tagállam mentesítheti a tilalom alól azoknak az ilyen szálakat tartalmazó termékeknek a használatát, amelyek 1986. január 1-je előtt készültek, kerültek a forgalomba vagy vették azokat használatba.Más közösségi irányelvek rendelkezéseinek sérelme nélkül, a tagállamok kivehetik a tilalom alól az alább felsorolt, ilyen szálakat tartalmazó termékeket és az azoknak az előállításához szükséges félkész termékeket:a)azbesztcement csövek;b)sav- és hőálló szigetelők, tömítések, tömszelence tömítések és rugalmas kompenzátorok;c)nyomatékváltók. |

5.2.Minden azbesztszál:Krokidolit, CAS-szám 12001-28-4Krizotil, CAS-szám 12001-29-5Amozit, CAS-szám 12172-73-5Antofillit, CAS-szám 77536-67-5Aktinolit, CAS-szám 77536-66-4Tremolit, CAS-szám 77536-68-6 | 5.2.Az 5.1. pont sérelme nélkül csak akkor engedhető meg az ilyen szálakat tartalmazó termékek forgalomba hozatala és használata, ha azok a II. melléklet előírásainak megfelelő jelöléssel vannak ellátva. |

3. cikk

A 76/769/EGK irányelv a következő II. melléklettel egészül ki:

II. MELLÉKLET

Az azbeszttartalmú termékek jelölésére vonatkozó különös rendelkezések

1. Az azbeszttartalmú termékek vagy azok csomagolása a következő jelöléssel van ellátva:

a) az alábbi mintának megfelelő jelölés legalább 5 cm magas (H) és 2,5 cm széles;

b) két részből áll:

- a felső részben (h1 = 40 % H) található az "a" betű fehér színnel, fekete alapon,

- az alsó rész (h2 = 60 % H) tartalmazza a szabványos megfogalmazást fehér és/vagy fekete színnel, piros alapon, jól olvasható formában;

c) ha a termék krokidolitot tartalmaz, akkor az "azbesztet tartalmaz" szavakat, amelyek a szabványos megfogalmazásban szerepelnek, a "krokidolitot/kék azbesztet tartalmaz" szavak váltják fel.

A tagállamok kivonhatják az itt megadott első albekezdés rendelkezéseinek hatálya alól a saját területükön forgalomba hozott termékeket. Azonban, az ezeken a termékeken alkalmazott jelölésnek is tartalmaznia kell az "azbesztet tartalmaz" szavakat;

+++++ TIFF +++++

d) ha a jelölést közvetlenül a termékre nyomtatják, akkor a háttértől jól elkülönülő egyetlen szín alkalmazása is elegendő.

2. Az e mellékletben említett jelölést a következő szabályoknak megfelelően kell alkalmazni:

a) az adott termék legkisebb szállítási egységeinek mindegyikén;

b) ha egy termék azbeszttartalmú alkatrészeket tartalmaz, akkor elegendő, hogyha csak ezek az alkatrészek vannak jelölve. A jelöléstől el lehet tekinteni, ha a méret kicsinysége vagy az egyéb kedvezőtlen adottságok nem teszik lehetővé a termék jelölését.

3. Azbeszttartalmú csomagolt termékek jelölése

3.1. Az azbeszttartalmú csomagolt termékek csomagolásán a következő adatokat kell jól olvashatóan és letörölhetetlenül feltüntetni:

a) a veszélyszimbólumot és a megfelelő figyelmeztetést, ezzel a melléklettel összhangban;

b) az e mellékletben megadott adatoknak megfelelően kiválasztott biztonsági útmutatásokat, amennyire az alkalmazható az adott termékre.

Amennyiben a csomagoláson további biztonsági tájékoztatás van feltüntetve, akkor az nem gyengítheti az a) és b) bekezdésben megfogalmazottakat és lehet azzal ellentétes.

3.2. A 3.1. pont szerinti jelölés:

- a csomagoláshoz szilárdan hozzáerősített jelölés, vagy

- a csomagolásra stabilan rákötött táblán van, vagy

- közvetlenül a csomagolásra van nyomtatva.

3.3. Azok az azbeszttartalmú termékek, amelyek csak laza műanyag fóliába vagy ahhoz hasonló módon vannak csomagolva, csomagolt termékeknek tekintendők és a 3.2. pontnak megfelelően jelölendők. Ha az ilyen csomagokból termékeket vesznek ki és azokat csomagolás nélkül hozzák forgalomba, akkor az adott termék legkisebb szállítási egységeinek mindegyikét meg kell jelölni a 3.1. ponttal összhangban.

4. Azbeszttartalmú, csomagolatlan termékek

Azbeszttartalmú, csomagolatlan termékek esetén, a 3.1. pont szerinti jelölés:

- az azbeszttartalmú termékhez szilárdan hozzáerősített jelölés, vagy

- a csomagolásra stabilan rákötött táblán van, vagy

- közvetlenül a csomagolásra van nyomtatva,

vagy, ha a fent megadott lehetőségek ésszerűen nem megvalósíthatóak, mint pl. a termék méretének kicsinysége miatt, a termék egyéb kedvezőtlen adottsága miatt, vagy egyes technikai nehézségek folytán, akkor alkalmazható a 3.1. pontnak megfelelő címke.

5. A munkahelyi biztonsággal és higiéniával kapcsolatos közösségi előírások sérelme nélkül, az azon termékhez rögzített jelölést, amely terméket az alkalmazási céljának megfelelően feldolgozhatnak vagy továbbfeldolgozhatnak, el kell látni a szükséges biztonsági tájékoztatással, amely az érintett termékhez kapcsolódik és különösen a következőkkel:

- lehetőség szerint a szabadban, vagy jól szellőztetett helyiségben végezzék a munkát,

- javasolt a kéziszerszámok vagy kissebességű szerszámok alkalmazása, lehetőség szerint porelszívó berendezéssel. Ha nagysebességű szerszámot alkalmaznak, azt minden esetben el kell látni ilyen berendezéssel,

- vágás és fúrás előtt lehetőség szerint a megmunkálandó felület legyen megnedvesítve,

- a port nedvesítsék meg, azt jól záródó tárolóedénybe helyezzék és biztonságos módon ártalmatlanítsák.

6. Háztartásban történő használatra szánt bármely termék jelölésének, amely nem tartozik az 5. pont hatálya alá, és amelyikből a használat közben várhatóan azbesztszálak fognak felszabadulni szükség esetén tartalmaznia kell a következő tájékoztatást: "elhasználódás esetén kicserélendő".

7. A tagállamok a saját területükön ahhoz a feltételhez köthetik az azbeszttartalmú termékek forgalomba hozatalát, hogy a jelölés az ország hivatalos nyelvén vagy nyelvein történjen.

4. cikk

(1) A tagállamok meghozzák azokat az intézkedéseket [7], amelyek szükségesek ahhoz, hogy ennek az irányelvnek az értesítéstől számított 30 hónapon belül megfeleljenek. Erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

5. cikk

Ennek az irányelvnek a tagállamok a címzettjei.

Kelt Brüsszelben, 1983. szeptember 19-én.

a Tanács részéről

az elnök

G. Varfis

[1] HL C 78., 1980.3.28., 10. o.

[2] HL C 125., 1982.5.17., 159. o.

[3] HL C 331., 1980.12.17., 5. o.

[4] HL L 147., 1983.6.6., 9. o.

[5] HL L 262., 1976.9.27., 201. o.

[7] Erről az irányelvről a tagállamok 1983. szeptember 21-én kaptak értesítést.

--------------------------------------------------